Det bliver svært, men VEB vil kaste alt ind på at holdet kan komme i deres første finale nogensinde.

Vendsyssel Elite Badminton kommer på en hård opgave, når holdet 21. og 23. marts skal spille semifinale i Badmintonligaens slutspil. Modstanderen hedder nemlig Team Skælskør-Slagelse, VEB-træner Morten Olsen tøver ikke med at kalde det sjællandske mandskab, som VEB ellers overraskende slog 5-1 i januar, for et af de bedste i landet. - Én ting er at slå dem, når de er skadesramte. Det er noget andet at møde dem i en DM-semifinale. Her ved vi, at deres stjerner stepper op. Der er ingen tvivl om, at de er favoritter, og jo skarpere de bliver, jo større mundfuld venter der os, erkender Morten Olsen. VEB-træneren og holdet har alligevel optimismen i intakt, efter de i grundspillet sikrede sig andenpladsen og dermed den bedste placering nogensinde for holdet. - Vi har præsteret som hold igennem hele sæsonen, og derfor går vi naturligvis efter at komme i klubbens første DM-finale. Det kræver, at vi rammer den lige i røven - i begge kampe, siger Morten Olsen. Kampene spilles 21. og 23. marts i henholdsvis Skælskør og Frederikshavn.